b'\n_START_ARTICLE_\nYatzy\n_START_PARAGRAPH_\nYatzy er et terningspill for flere personer. Yatzy spilles med fem terninger._NEWLINE_Meningen med spillet er \xc3\xa5 oppn\xc3\xa5 en h\xc3\xb8yest mulig poengsum. Poeng tildeles for 15 forskjellige terningkombinasjonstyper. I hver runde f\xc3\xa5r hver spiller inntil tre kast for \xc3\xa5 oppn\xc3\xa5 \xc3\xa9n av disse typene. Bortsett fra i det f\xc3\xb8rste kastet, kan spilleren velge \xc3\xa5 legge til side et antall av terningene og kaste kun de resterende. Dersom man allerede har registrert poeng p\xc3\xa5 en kombinasjonstype, kan man ikke velge \xc3\xa5 gj\xc3\xb8re dette p\xc3\xa5 nytt om man senere i spillet skulle oppn\xc3\xa5 en bedre kombinasjon av samme type.\n_START_SECTION_\nFri og tvungen yatzy\n_START_PARAGRAPH_\nDet er mulig \xc3\xa5 spille b\xc3\xa5de fri og tvungen yatzy. Ved tvungen yatzy m\xc3\xa5 spillerne f\xc3\xb8lge spillearket (enere f\xc3\xb8r toere osv.). Noen spiller da med bonuskrav p\xc3\xa5 42 (i gjennomsnitt to av hver val\xc3\xb8r). Ved fri yatzy kan spilleren velge hvor han eller hun skal f\xc3\xb8re resultatet etter \xc3\xa5 ha sett resultatet av disse kastene.'